khistorydata/jeongjo-sjw-relations huggingface dataset:
정조 23년 · 목
左議政李秉模啓言兵曹判書李在學嶺南句管堂上差下漢城判尹李祖源海西句管堂上差下使之察任從之
정조 23년 · 강
命南陽府使李晳坡州牧使李近胄相換
정조 23년 · 목
壯勇營提調鄭民始啓言本營大比較當次矣鄕軍所在邑試官下送之際不無廚傳之弊南陽府使李晳旣是前銜將官且經防禦使請令該曹與坡州牧使口傳相換以爲從便擧行從之
정조 23년 · 강
命外營部將以內營額外壯勇衛及知彀敎鍊官差出事著爲式
정조 23년 · 목
壯勇提調鄭民始啓言外營部將之以內營額外壯勇衛及知彀敎鍊官差出窠當初自內營差送而旣無定式之文跡不可無一定之規此後則自內營差出下送事請定式施行從之
정조 23년 · 강
改差戶曹正郞尹光心
정조 23년 · 목
宣惠廳堂上鄭民始啓言本廳卽廳尹光心除拜戶曹正郞矣本廳上納姑未畢捧且多有擧行之事有難付之生手請戶曹正郞改差使之專意本廳之任從之
정조 23년 · 강
命文廟殿內修改擇日擧行
정조 23년 · 목
大司成李晩秀啓言謁聖才有成命矣文廟殿內有修改處移還安節次事體雖重趁今卽改有不可已先告事由擇吉擧行之意請知委該曹從之
정조 23년 · 강
以韓克裕爲昭寧園守奉官初仕也口傳也
정조 23년 · 강
諭善李城輔從縣道陳疏賜批
정조 23년 · 목
疏略曰秋日淸涼元子宮講席方開想望戀結此時益切伏蒙誕宣召旨辭敎隆摯臣苟有一分才識可以備數宮僚則自效於章句之末仰贊睿學亦豈非所欲哉第臣於前夏入對之日命之以時往時來丁寧懇至可感木石而咫尺前席惶隕祗伏不敢悉暴情病力辭恩召者以其有猥越之懼也今則出入兩筵之餘義分已伸志願已畢而踰濫之極仰累則哲不敢抗顔再進貽羞朝廷者以其有欺謾之罪也且風漸增劇聾聵特甚以此沈痼末由奔趨伏乞亟解職名永寢召命批以近因兼諭善兩人之或有實病或因本職不爲入來久矣且今秋涼足可强力於登程宿諾尤不可不踐卿其卽爲上來出入講席仍敎曰此批答遣史官傳諭若過來月寒節又不遠此時行期不可遲滯此意一體傳諭
정조 23년 · 강
大護軍宋煥箕從縣道陳疏賜批
정조 23년 · 목
疏略曰師傅之職實非如臣駑劣所敢猥叨而許久虛縻乃至於此竊恨天日之明尙有遺照也近伏聞睿學益篤魯論重講瞻望雷肆深增戀結而臣之病情逢此新涼輔益懍綴末由仰承向者之批敎區區悚恧之私不翅倍蓗于前雖欲復控微懇而不惟猥瀆是懼神氣昏憒無以自力構疏泯默俟罪而已今乃嚴譴不加隆旨反降惶感之極敢不趁卽趨承而百爾揣量實無强策之望罪戾益重情勢益蹙誠不知措躬之所伏乞亟收召命竝許遞職臣又竊有兢惶者頃伏受使行傳敎謄下者而且因閣臣書報承有下敎使陳意見臣於是仰覩大聖人所作爲誕有以繼往開來使吾道燦然益明於吾東竊不勝欽仰贊歎顧以臣蠡測管窺何敢措一辭乎明命之下終未免違越此尤臣慚怵不能安者也批以諭善之批亦言之近日日氣淸好足可强力登程須念日夕凝企之意斯速上來而旣有間於責之以世道職務則卿豈可一味不出差過數旬又値冬令必於承批後卽爲發行仍敎曰遣史官傳諭
정조 23년 · 강
吏曹判書徐龍輔陳疏辭職賜批
정조 23년 · 목
批以資歷地望俱合卿其勿辭行公
정조 23년 · 강
大護軍趙心泰疏陳病狀乞遞內使及捕將之任賜批
정조 23년 · 강
護軍李漢豊陳疏請勘仍請御營軍勿爲停番賜批
정조 23년 · 목
疏略曰迺者留都之日申禁巡綽之令而果於二十夜有被捉者依例棍治後放送矣翌日受香之路有一監察咆喝過陣叱問行巡軍校之名故臣始知昨夜犯禁之人乃是監察之奴隸則臣只自瞿然而已奚暇使隸問名乎陪香至重之行也若使臣早知祭監之隸則固當卽地治放之不暇而豈可使隨香之監察至於無牽之境乎夫巡夜至嚴且値動駕之時法司下隸固當謹愼而無難冒犯又復作鬧臣之循例歇治猶自以爲疲軟不職之致也諸監察之引義已是不諒之甚臺評之論斥尤爲臣難安之端則緣臣無似致此葛藤乞降威罰以安賤分臣於年前以停番一事有所陳達而臣營則至蒙允許矣昨冬戶判之筵奏也自明年又爲停番以補度支之用揆以戎政旣甚疏漏論以國體未免苟艱且宿衛之番莫重則不可連年輒停今歲之農大熟則自當有裕經費臣之愚見與前無異伏望俾勿停番批以其時祭監事事實如是相左於卿尤無錯誤之可言附陳鄕軍事許令廟堂稟處卿其勿辭行公
정조 23년 · 강
正言權心彦疏陳時弊賜批可以稟處者令廟堂稟處
정조 23년 · 목
疏略曰法久而弊理勢之必然者也法不行而緣法生弊弊不祛而因弊爲法則法愈壞而弊益甚矣顧何有制置未亂之意哉殿下丕承列聖朝熙洽之基誕受先大王艱大之遺戰戰兢兢已多年所而動遵成憲率由奮章科條秩秩燦然具備宜乎百度以貞庶績咸熙而或不免緣法而生弊因弊而爲法者何也實由於群下之不能宣揚導達而然也臣不敢知今日廷紳得有嘉謨嘉猷者入告于內順之于外曰斯謨斯猷惟我后之德者信有其人而臣未之見耶一日二日萬幾至煩而惟殿下廣運之德總以歸之於獨斷之勞嚮晦宴息實少其暇昧爽丕顯每多其時大聖人節宣保嗇之道於是乎有不及恤矣恭勞憂勤積以日月堯癯舜黴恐有涉於勞逸倒置之戒矣在臣子憂愛之誠殫竭左右此正其時因循姑息殆成一套實無以振刷激發於牽補架漏之地以我殿下求助之聖意烏得不慨然而長歎也哉凡今之弊固不可一二殫擧而原其所由來則科目是已科目者士子拔身之階而朝家取人之路也設置之法意固已嚴重而緣法生弊弊無以救焉因弊爲法法無以行焉試場殆同投鉤之劇戱科程便成獲雋之捷徑則病世道誤士習亶在於是將何有待而作興進與爲治之望也哉臣誠爲盛世憂之爲士子羞之爲有司惜之今不必索言竭論而若其救正之道則惟有修明學校之政振刷科目之制而已嗚呼學校之政非不彬然可觀而考其實則猶有可言者內而陞庠殆非作成之道外而鄕塾幾絶絃誦之聲此其何故也實由於勸課之失其宜敎養之無其任也臣謂內而四學外而三百州皆以生進從榜目差遣敎授使之掌校政而春夏課製秋冬講誦一依書賢能之古制錄名成案每當科試先期上送于該曹用爲場屋之左契則必有齊整之道矣敎授之善於敎政者卽通仕路否則黜之以爲勸懲之方彼持名檢之敎授庶皆飭勵而報効矣若夫科目之制自有成憲不嚴而嚴不蕫而蕫惟在試官之得其人耳主試之道秉公爲一其次執法其次藻鑑藻鑑雖或不逮果能於秉公執法則何有於主試之道哉然則嚴科制之方在於試官之得人敦學校之政在於敎授之盡職而科道旣正士習亦正遵正道而進步必多需世之高才俊髦矣此特修明舊制振刷頹俗之輔移間事耳伏願財擇焉今之爲弊而關國家治亂之幾係生民休戚之分者莫有切於田還軍三政也夫田政旣有尺量之都案結負之元數以至境界之紏正賦稅之收納自有常法定例惟在主事者察飭與否不必持論而難醫之端莫辨之由專在於俵災之時雖以豐登之年亦有未播種未耕耘之處雖以歉荒之年亦有或稍實或尤甚之異災政信乎無歲無之而俵災之數例皆掩諱而歸之於不多數之科該監色自下操弄有以起爲陳而冒錄者有富民符同而分半者有抄得多負而暗錄者有陰自受賂而私錄者其他些少委曲罔有紀極此則邑倅親閱而實難卽地覺得査官摘奸而無以倉卒的發及夫磨勘之後則弄奸文簿中間抄出而私作已有只頒略略分播之數哀彼目不識丁之愚氓縱皆稱寃監色則隨問隨答者不過曰無多之結將何以加數排給云爾則民不過唏噓長歎莫的告訴而已營邑勘簿之時例有情債而亦出於俵災之中隨處消瀜實惠之下究者亦幾何耶事過之後俵災文書爲監色之私簿因以掩匿之空外稱寃之民莫的端緖終不知元災結之爲幾許而所俵災之終如何田里之寃忿肩隨頭沒監色之伎倆年增歲加此豈朝家俵災之惠政也哉臣謂每年俵災之初八道及四都分畵元結數書揭備局大門各道及留營皆以該營之分畵者排俵列邑之數書揭各營營門各該邑則亦何本邑之分畵者排俵各面里之數書揭各官官門作爲上下照管明示無隱之定例而後邑倅正書該監色之俵災文書考準踏印分給該面該里使大小齊民各得目見而覈實以爲告官嚴處之道則監色之奸狀次第綻露而必有懲戢之道矣事若瑣細而救正之効無過是矣夫還政隨歲蓄積用備賑貸而什一之耗半分之留自有定例則宜無濫分亟斂之慮而備局句管之外巡兵營各司衙門皆以盡分取耗爲例故穀簿歲漸增加而留在庫中者少散在民間者多民以是受其弊而官以是繁其政矣噫齊民一夫家之終歲勤農者秋不滿十包而每戶巡還之數遂至於數十斛之內外則難於斂捧勢所判然於是嚴其刑而苛其法民於是竭其力而破其産吏校從中玩弄上欺瞞而下誅求緣法之弊因弊之法無所不有而一境騷擾如逢亂離四里逃散無以支保誰謂保民之還反以厲民者一至此極乎臣謹按王制曰國無九年之蓄則曰不足無六年之蓄則曰急無三年之蓄則國非其國信斯言也則曰今之穀簿雖曰夥然在庫無多則謂無一年之蓄可也以古視今豈非遑急之甚者乎爲今而計固莫如蓄還穀而實倉減還總以安民然後他可論也臣謂一邑中以還爲穀者統以合之計以分之折定爲三年之蓄而年各一倉分設三處使無相干犯嚴立科條每一倉定爲一年之還而如例分捧次第輪回則在穀陳不過三年在民還不過一分而官留二年之蓄民紓一年之力上下俱便官民胥安此豈非救正之一道乎以此道而均行於諸道列邑則雖有大小之異多寡之分其爲還政之利益亦大矣夫軍政亦係師律而簿籍之虛實簽括有要器械之利鈍修飭有方糧餉之儲置斂散有道是皆有國大事而不可一日忘者也第緣升平日久人心狃玩簿籍之曠闕歸之於未了之案器械之腐敗置之相忘之域糧餉之委輸拘之於襲謬之科而軍政於是乎莫可收拾雖無眼前之急而其於慮遠備豫之策亦何如云耶不病服藥雖云攝生之忌而有備無患實爲杜難之方縱不可過自繹騷正宜以時補綴也糧餉則以蓄積爲急器械則以修改爲先簽括則以充代爲要而充代之道三者之中最所難者民物之蕃殖莫今日若也而簽括之艱窘莫此時切焉者何也富實强壯者冒托多岐而貧困孱劣者圖免無路故苟且編伍太半是逃老黃白雖甚悶急其將刻木而代立乎爲今之計莫如諸般冒托者大加査櫛一幷推刷然後方可有措施之路不有蕫飭而點閱則孰爲時急之務而汲汲齊整乎臣謂各道閫帥實爲禦侮節制之本也必使如例巡操以爲蕫率各該邑之道則庶皆飭厲而無一不趨於師律之中矣於軍政何有哉近年以來或緣歉歲或緣民弊巡操之停廢或至數十年之久故軍政之解弛未有甚於此時豈可一味伈泄不思所以振刷也哉凡此三政皆切民之急務也伏願採納焉臣之待罪西邑也亦嘗有耳聞而目覩者玆敢附陳焉曰勅需之弊也嶺阨之弊也夫勅需之弊幷站爲首其勢不得不委諸監色使之措辦供億於數百里之外客地凡節亦云難矣而監色輩藉賴舞弄曲折多端別立條目各異名色而浮濫之費虛妄之用終至於千百爲計欲以裁減無以摘發欲以差應無以支當此已難言之弊器皿鋪陳置之於主站別庫而監色主張出納實多幻弄之端奸竇日滋謬習歲增若此不已則前頭之臨急生事勢所必至其爲先事之慮亦大矣勅行之人員數不滿三十當站之供億多不過一日今以累數千之錢二三邑之官供億二十餘人於一日之間而其爲流弊至此之極乎臣謂幷站分供之法自今撤罷相考定例應入之數一依營關幷站運納主站而主站官設爲都廳專當供億則官是本邑之官事亦本邑之事其所周旋措辦大勝於客地而監色輩雖欲容手無至太濫於官自照察之際矣使役若或不敷則吏卒奴婢幷站監色率領來待於主站如入番之例而聽其指使則自有總率之喜矣器皿鋪陳主站官照管而親閱出納則幷站之弊祛而支勅之道專矣然則勅需之弊庶可以釐革矣夫嶺阨之弊實爲關西一路却顧長慮處也邊上重地往來之捷徑相通嶺外諸處出沒之群盜潛入緩則竊發於村里急則潛踰於嶺阨以爲匿贓隱身之窟而邑宰無以詗察討營無以追捕此是淸北之通患也嗚呼嶺阨之險實是天作而地設之以與東方者也東自江界之初境西至義州之終道凡七百里有餘而其間有甲峴嶺竹田嶺狄踰嶺狗峴嶺牟德嶺牛峴嶺車嶺了好味嶺月隱川嶺甫里見子嶺九階嶺緩項嶺棘城嶺磨斤潭嶺等嶺阨自以白頭西麓節節巖險以爲關西之藩蔽外此嶺阨則實無他道相通之路矣粵自衛滿逮至高句麗一是皆以嶺阨爲固隋帝動天下之兵而趨之唐宗屈萬乘之尊而臨之終無奈嶺阨何而威不能以制勢不能以奪則惟此嶺阨信是天下之大關防也而今無一時遮截之備一士守禦之具遂使穿窬之徒黨出沒於內外亦不之禁焉其爲卽地之歎當如何哉臣謂嶺阨之最上極處有若門限而爲一嶺之咽喉處卽設啓閉之關因置守直之士平時則譏其出入有警則防其窺覘有若閉亟關而絶棧道則緩急俱有所恃而斷無疏虞之患矣斯當暇豫之時必先關防之憂者言雖似迂事實有待關不可不設而設不必壯雉堞列墩堡則經費不至於浩繁矣士不可不置而置不必備部曲具行伍則召募不至於繹騷矣樂赴之道取次行之守禦之策纖悉具之嶺各如例一無罅漏則鐵關金墉自成於咫尺之間矣其於向者之弊不期祛而自祛伏願澄省焉批以所陳好矣其中可以稟處者許令廟堂稟處爾其勿辭察職
정조 23년 · 강
命時囚李烷更爲嚴問得情李彦晉罷職放送閔德基等照律嚴思彦施不敍之典
정조 23년 · 목
義禁府時囚李烷口招以爲金光才決棍之由已悉於前招更無可達之辭容接完世之事不過到任後有時出入者而別無親信之事至於威喝光才一款完世之私自威脅羅哥孟哥之從中藉賣之狀雖非渠之指使矇未覺察不能先事痛禁竟使光才至有畏怯自縊之境都是渠無識蒙騃之致萬死無惜云李烷威脅光才至於致死歸之完世與羅孟兩人從中藉賣而非渠指使一味粧撰終不直陳萬萬痛駭所當請刑旣有更爲捧口招以聞之命請上裁敎以供語呑吐更爲嚴問得情以聞又啓言阿耳前僉使李彦晉原情以爲本鎭僻在邊陬居民鮮少之中昨年最被水災穡事未免失稔自開倉初刻期督捧而民勢赤立未捧之數爲四百石之多萬死無惜云請刑推得情敎以罷職放送又啓言閔德基園寢守護何等敬謹而身爲守奉官常時不能嚴束守僕輩咫尺至敬之地有此犯屠之擧事極驚悚誠甚駭痛請以此照律允之又啓言金禮欽編配罪人之報營給暇法意有在今此金京甲之遭故旣非承重則始焉見欺而給由終焉越法而不報者由前由後節節可駭請以此照律允之又啓言曺允大杖一百收贖告身盡行追奪私罪施行允之敎以功減一等又啓言洪義浩杖八十收贖奪告身三等私罪施行允之敎以功減一等又啓言權經杖一百收贖告身盡行追奪私罪施行允之又啓言嚴思彦杖八十收贖奪告身三等私罪施行敎以施以不敍之典
정조 23년 · 강
配朴應浩于鐵原府
정조 23년 · 목
義禁府啓言時囚朴應浩杖八十收贖告身盡行追奪鐵原府豐田驛徒二年定配允之
정조 23년 · 강
命來初一日輪對爲之
정조 23년 · 강
吏曹參判李書九陳疏請勘賜批
정조 23년 · 목
疏略曰日昨十二殿中之差代也按閱簿籍倉卒排比乃以前佐郞金啓河首擬受點追聞啓河遭艱才有日臣之昏謬不審之失於是乎著矣伏乞啓河元望筒勿施仍令有司嚴勘臣罪批以望筒勿施卿則推考
정조 23년 · 강
仍任訓鍊正李石求
정조 23년 · 목
因禁衛從事官望筒敎以李石求本職仍任
정조 23년 · 강
京畿監司徐鼎修以龍仁縣令丁遇泰罪收馳啓
정조 23년 · 목
該監司狀啓以爲因漢城府關李徵厚山地別定査官果川縣監金鋼摘奸報來訟隻李明錫捉致臣營嚴刑取招則招辭中李徵厚家墳山認以無主古塜卜日過葬云而李徵厚則移寓稍遠之地雖不得趁卽來禁其外孫之居在山下者以不可入葬之意爲言則古塜云云之說已不成事理又以査官所報觀之則李明錫新葬之處距李徵厚家墳山近則爲三十四步遠不過五十步而俱是坐立相見之地論以法理在所當禁而乃於落訟納侤之後遷延時日終不掘移今於究問之下謂以訟隻之構捏不爲直招者尤極痛惡地方官龍仁縣令丁遇泰旣知其當禁而置之落科則所當嚴督掘移之不暇一任其遷延拖至今日使已決之訟至煩天聽其不能彈壓訟民之狀極爲駭然事當直爲論勘旣有措語稟決之命故竝爲臚列登聞其罪狀請令攸司稟處
정조 23년 · 강
命承旨馳詣宗廟景慕宮奉審摘奸
정조 23년 · 강
行藥院入診及諸承旨持公事入侍于誠正閣都提調李秉模提調金文淳副提調李冕膺
정조 23년 · 강
命吏曹判書徐龍輔申飭行公
정조 23년 · 목
左議政李秉模啓言新涼已生元子宮講學不容間斷而在外師傅諭善未及上來兼左諭善亦以本職未肅拜久未出入講席請吏曹判書徐龍輔牌招申飭行公從之
정조 23년 · 강
諭右諭善李城輔上來
정조 23년 · 목
左議政李秉模啓言元子師傅宋煥箕年是老耋敦諭之下未及卽日登途勢或似然而諭善李城輔衰病姑不至難强所居又不過一宿之地而連以疏辭尙不簉朝當此講席日開之時誠甚鬱泄益加敦勉無使登途之遲滯似好矣敎以曾以上來自家亦有筵奏而尙今遲遲豈予誠意未能交孚而然乎疏批雖敦勉更以此意出擧條令政院下諭使之斯速上來出入講席
정조 23년 · 강
命僚屬金祖淳減下鄭日煥宋稚圭宋時淵嚴飭上來
정조 23년 · 목
左議政李秉模啓言元子宮僚屬金祖淳差下已久尙不出入講席云未知實故之如何而事甚未安請各別嚴飭使之進參敎以豈可如是乎爲先減下如在外僚屬之鄭日煥雖年老以今日氣足可上來至於宋稚圭差下之後尙無動靜皆令從近上來宋時淵之受由下去久矣亦令嚴飭卽爲上來
정조 23년 · 강
命政府政曹採訪林下讀書之士試之經義顧問內外官職如有可合抄選者遵通編受敎議處又命大臣銓臣儒臣泮長諸道方伯以專治朱子書者各令報聞
정조 23년 · 목
敎曰立國以儒三代之懿範也姬公親親而尊尊太公擧賢而上功故周之士也貴漢高帝長者也蕭曹以淸淨相之繼以文景之醇穆而猶雜於黃老東京以來無復先王之風者洪範五福好德居四太宰八統進賢爲三惟我朝惇尙於斯樸棫菁莪之詩蔚然以興如穆陵盛際夔龍布廷而厥有文純文成爲其標準如寧陵在宥玉瓚黃流播之金石而亦粤文敬文正在其左右彬郁之治莫之與京而正學明邪說伏鄒魯於左海關閩於後代傳所稱君子國者是也由乎昔而視乎今今之時果何如也今也域人而用之曰綰金穀者無人焉理卒乘者無人焉予則謂金穀卒乘則有司存所可憫者抄選之久曠云耳羅豫章之言曰經術自董生公孫弘啓之而失周孔之心夫所謂經術二字非明道者之目而挽近四三十年竝與經術而無聞焉不求聞在人不得聞在時雖有至公血誠麤拳大踢如孔孟夫子復出到底無着手處顧其責在人乎在時乎見今旌招之列只有二儒臣而白駒空谷遐心莫挽予固自反之不暇然而謂莫我顧初不求之則林下讀書之士將無登庸之日士不登庸國其乂乎世敎之斁敗由於是朝象之潰裂由於是民俗之淆漓由於是每中夜耿歎寤言明發三代之後專以科目取人自楊綰李德裕已有改制之議而悠謬千載猝不可以更張則此所以蔭吏設科之論出於臘政筵上者亦非端本正始之策得一士足以亮工時之義莫先乎求賢書曰惇德允元蠻夷率服如使朝廷崇奬儒術何憂乎正學之不明何患乎邪說之不伏朱子書裒輯一統卽予牖世靖俗之意而編摩之役講明之方當與劬躬績行之士共之大抵所謂抄選之名出而嚴其抄重其選而已又至于先朝定式之後法意尤爲自別一入是選以儒逸待之今吾所求之者讀書之士也欲試之於經義之顧問又試之於內外之官職人苟可合於抄選則廟堂吏曹遵通編受敎會于賓廳就其中以抄選議薦亦可咨爾政府政曹之臣須體十行之諭誠心採訪俾各次第彙征又若朱夫子書卽天地間有數之文字而可與庸學論孟相爲表裏尊尙之俗今不若古予所以講明而表章之欲令家家人人誦習者政若程夫子之表章庸學於戴禮篇中朝士儒生之專治於朱子書者內而大臣銓臣外而諸道方伯各令以聞見錄聞今日實政豈有過於是也○敎曰卿等在林下必知讀書之士如以薦人爲難之則專意誦習朱夫子書者須以已知者先卽附奏追知者隨後報聞事令內閣下諭在外兩儒臣亦令泮長太學四學生中一體報聞
정조 23년 · 강
有政吏曹判書徐龍輔進
정조 23년 · 목
以金文淳爲禮曹判書鄭民始爲同成均
정조 23년 · 강
刑曹以仁川府使黃運祚果川縣監金鋼緘推照律啓
정조 23년 · 목
該曹啓言仁川府使黃運祚緘答以爲富平府致死人鄭召史覆檢時傷處之緊歇痕損之有無事則渠親檢按摩從所見懸錄初檢時之傷損有無非覆檢官之所知假縊結痕事則非但屍身項部元無縊痕擔屍之參證金乭伊招辭結項之跡初未得見云故檢牒果以此從實載錄而辭未盡意使莫重檢案致有疏漏莫非昏謬不察之致云果川縣監金鋼緘答以爲富平府致死人鄭召史三檢時緊歇痕損或有或無事則渠只將目下所見懸錄前檢時之痕損有無非後檢官之所知假縊結痕俱不條辨事則渠檢狀中項部膚軟色白弔起無痕云者竊以爲從實載錄而辭不達意莫重檢案致有疏漏莫非昏謬之致云黃運祚金鋼各杖六十收贖初檢官尹光碩前已身故置之
정조 23년 · 강
命秋曹囚趙萬得等加刑得情
정조 23년 · 목
該曹啓言羅州稅船監官趙萬得色吏李慶振招辭以爲渠以本邑監官色吏上納米二百八十五石十三斗五升捧置六月二十五日舟橋船隻始爲來到故同月二十九日出給裝載云綾州稅船監官宋載弘招辭以爲本邑稅穀米五十九石三斗太二百六十五石二斗五升待船隻來到六月二十七日船頭捧上出給裝載而上納若爲添載則有監官色吏輪回領納之規故今番則色吏不爲上來云南平稅船監官尹澤信招辭以爲本邑稅穀米一百十一石太三百二十七石十四斗五升亦爲船頭捧上與綾州稅穀同日裝載而本邑則亦有監色輪回之例渠等三邑穀物同船裝載後因船漢輩之延神告祀自爾遲滯七月初四日發船多經險洋十四日自安興離發夕到防耳洋風雨忽地大作船隻漂蕩渰沒之患迫在目前故渠等與船人跳下汲水船漂泊於亢金浦望見致敗之處則載穀船隻不知沈覆於何處不得拯出渠等以三邑監色莫重國穀領運上來則豈與船漢輩綢繆同情有此故敗自就死地云沙工延濟百招辭以爲渠以舟橋船沙工五月二十七日自京發船六月十九日到羅州地本牧稅穀及綾州南平稅穀次第裝載七月初四日自羅州離發初十日到智島止宿十一日離發夕到飛樑島止宿十二日朝到元山地止宿十三日到安興止宿而上項所經處則俱有護送將吏十四日行到倉浦時領運將吏自安興落後不來伊日夕烈風大作雨下如注與格軍輩竝力下碇碇索斷絶帆竹又摧折船中諸人急於圖生跳下小艇船隻則橫走漂失不知所向渠亦知國穀之至重則焉敢有作奸之計雖有此心三邑監色同時騎船則厥漢輩何無一言而順從乎至於船底之斧斫活木之斤斲船材之斥賣等說實未知所由自有行査可以洞燭渠在囚錦營時聞之穀物則盡爲沈水船隻則到泊於伊排島活木駕木等屬漂到於楓島而該地方浦漢輩多日企待終無推尋之人故厥漢等或斫或斲云云格軍申國良陸星卜延水漢鄭致卜申慶卜李以得黃卜山延慶得鄭山伊李好星等招辭以爲敗船委折沙工延濟百已爲詳陳渠等別無更達之辭云監色沙格等故敗之狀該道査啓明白無疑戶曹惠廳已以分徵之意覆啓蒙允則臣曹不必更爲究覈依判下定日徵捧不容少緩蓋此船漢輩本多奸猾偸弄國穀自是伎倆而故漂情節數次嚴訊之下頑忍不服者萬萬痛惡請更加嚴刑待國穀畢納捧直招以爲考律處斷敎以更加嚴刑期於得情
정조 23년 · 강
黃海監司朴基正以谷山府馳馬道奉審事馳啓
정조 23년 · 목
狀啓以爲今月二十五日馳到谷山府北距一百五十里岢嵐山奉審馳馬道奮址大抵長白山一麓西南馳六七百里至谷山之北爲岢嵐山或稱河南山背爲陽德地而北控安邊德源文川高原等地東扼伊川安峽西挾成川三登南爲谷山地天作高山壁立萬仞其氣勢之雄健排鋪之奇壯不獨爲海西諸山之祖而已直當畿原西北五道要衝之地左右開張環抱拱衛中抽一大幹長可爲數里廣爲一百五六十步而坦夷平衍如坻如矢雖是造化之工宛似修治之地論其原體坐亥向巳俗傳聖祖馳馬道卽是耳前後俱有七星臺稱名者纍石爲臺基址宛然其東麓十餘里許卽上踰嶺而諺傳聖祖所嘗過此故以爲名嶺之南十五里許有聖祖城卽河南里洞口也當中一峯聳竦突起峯頭有小城矗石爲築周爲三十一步高爲十八尺東西北三面削立南面頹圮其中土墩與四面築石平均相齊頗似築壇之樣城東三里許山谷間有飛泉涌出於巖底如萬斛源而俗稱水刺泉城底路旁又有石間流泉俗稱聖祖浪其源流之洪大水味之淸洌與水刺泉相上下矣自古傳說以爲兩泉嘗供聖祖御廚故有是名蓋此岢嵐一局通計三十餘里之間峯巒秀異洞壑深邃有非尋常岡麓之比馳馬道之上無一雜草木只有紫檀香一種髼鬆鋪地長不滿數尺蔓延一岡少無參差殆若人爲者然外此他麓則更無一株香木亦甚可異又有槽洞鞍峙箭洞弩洞鎗巖劍巖胄巖鐘巖龍駕峯等稱號羅列於一山之內又有溪水谷谷流出至文城江與堂底龍淵之水合流入于大同江以此推之則上踰嶺似是自北關通松京之直路而馳馬道聖祖城龍淵等處皆爲聖祖自豐沛往來之路者灼然無疑至於槽洞鞍峙龍駕峯等諸號俱有所據臣又多般搜訪於遠近故老則皆以此山之爲聖祖所臨自古流傳至于今塗人耳目同然一辭謹以圖畵一本上送于禮曹
정조 23년 · 목
時秀掃墳後入來也
정조 23년 · 강
行次對于摛文院召見忠淸水使李顯宅
정조 23년 · 목
敎曰次對進定於今日○顯宅辭陛也
정조 23년 · 강
遞京畿水使柳孝源
정조 23년 · 목
左議政李秉模啓言京畿水使柳孝源以其親年洽滿八十居常衰病重添風濕呈狀乞遞矣閫任有難輕遞而情理旣如此則强令察任其勢末由請姑許遞從之
정조 23년 · 강
命專經文臣殿講漢學文臣殿講秋到記殿講日同爲之文臣製述秋到記製述日同爲之
정조 23년 · 목
承旨李冕膺啓言專經文臣殿講漢學文臣殿講待涼生更稟事命下矣涼節雖屆晩炎未退請待快涼更稟敎以秋到記殿講日同爲之○因文臣製述取稟敎以秋到記製述日同爲之○因吏文製述取稟敎以待下敎爲之
정조 23년 · 목
具翼善冠袞龍袍乘輿出摛文院由萬寧門還內
정조 23년 · 강
吏曹參議尹光普陳疏辭職賜例批
정조 23년 · 목
以南惠寬爲掌令李秉烈爲持平李鼎德爲禮曹參議徐邁修爲冬至正使李得濟爲京畿水使沈奎魯爲北評事
정조 23년 · 강
遞正言鄭澣以徐有聞代之前望也
정조 23년 · 목
敎曰僚臺旣遞則情勢宜無異同正言鄭澣許遞前望單子入之
정조 23년 · 강
命安春君烿省掃大君山所時澆奠床備給
정조 23년 · 목
因掃墳呈辭敎以給由馬澆奠床則大君山所省掃時備給
정조 23년 · 강
減下副修撰曺錫中春秋館記事官之任
정조 23년 · 목
錫中與副應敎李貞運有舅甥應避之嫌陳疏乞遞春秋兼銜批令該曹稟處吏曹覆啓請依例減下從之
정조 23년 · 강
禮曹以明陵弘陵曲墻有頉處修改擇吉啓
정조 23년 · 목
該曹啓言明陵弘陵曲墻頹仆處修改吉日時令日官推擇則今八月初八日卯時爲吉云以此日時擧行而先告事由祭同日曉頭行所用物種令各該司磨鍊進排亦令各其本陵官員依定式兼監役所入物力精備以待本曹堂上郞廳前一日進去監董畢役而役軍則京畿監營量宜定送事請竝分付從之敎以禮堂仍爲獻官郞官爲贊者
정조 23년 · 강
命南壇祭享時神輿香祝從新作正路奉詣受香獻官與奉神輿獻官往復候待俾無先後參差
정조 23년 · 목
承旨李冕膺啓言南壇祭享時神輿香祝奉詣之路近有靑坡新作之正路而間或從舊路奉詣尙無一定之式事甚未安此後則一從正路奉詣而受香獻官與奉神輿獻官承旨互相往復候待俾無先後參差之地似好矣從之
정조 23년 · 강
拿處南部都事徐鐸修
정조 23년 · 목
政院啓言昨日雩祀壇神位版香祝奉詣時道路不爲修治至有風落木之偃橫遮道事極駭然當該部官所當重勘而本院請推外無他罰何以爲之乎敎以拿處
정조 23년 · 강
命京畿水使當日辭朝
정조 23년 · 강
御春塘臺行內乘別軍職宣傳官及武藝廳秋等試射施賞有差
정조 23년 · 목
內乘別軍職宣傳官柳葉箭十巡入格宣傳官鄭周誠十八分內貫二矢豹皮一令趙達洙十六分內貫三矢虎皮一令李玉鉉十四分鹿皮一令別軍職徐春輔十四分內貫三矢宣傳官洪棆十三分內貫二矢李栻十二分內貫二矢李健植十二分內貫一矢別軍職張夢說十一分內貫二矢宣傳官趙文錫十一分內貫一矢別軍職金守基十分內貫一矢宣傳官金魯甲十分內貫一矢各弓箭一部安光贊八分李漢極七分內貫一矢兼內乘洪理燮七分宣傳官李格五分內貫二矢田遇聖五分內貫一矢李熙章元永駿幷五分各帿弓一張金植沈豊祖李存敬幷四分各長弓一張賜給前宣傳官李鼎會十七分內貫一矢宣傳官李熙章小布一巡三分○騎蒭一次入格別軍職張夢說宣傳官鄭周誠趙達洙田遇聖金魯甲趙文錫曺允兢元永駿李栻幷騎蒭一中各長弓一張賜給○武藝廳射放入格兼司僕李德崙柳葉箭邊四中比較貫一中邊一中直赴殿試韓順哲邊四中比較邊一中李珍燁金壽涵貫二中邊一中朴景郁鄭光得貫一中邊二中李宗植鳥銃貫一中邊二中幷直赴會試試看勢將校柳葉箭入格敎鍊官崇政金得源邊四中熟馬帖一隻壯勇衛崇政張忠顯貫一中邊二中邊將除授○敎曰今己未秋等內乘別軍職宣傳官內試射時居首宣傳官鄭周誠曾有防禦使履歷更爲陞敍調用前宣傳官閑良李鼎會十七分可謂刮目南行宣傳官李熙章一巡三矢幷直赴殿試而提督之家始有立朝之武科甚爲奇喜先付司果令御營廳各別顧助後草記宣傳官李思秀備郞加差待窠陞實宣傳官則作窠李亨謙兼帶減下前宣傳官李勉植仍任李載弘卽故將臣李柱國之曾孫亦爲仍任若此則汰去三人不可一仍一否備郞尹敏東宣傳官李健植相換與南行宣傳官之代令該曹口傳差出
정조 23년 · 강
以柳孝源爲訓鍊都監中軍
정조 23년 · 강
罷副司果沈奎魯職
정조 23년 · 목
政院以奎魯七月朔朔書無緣不書捧入禁推傳旨敎以駭然矣罷職
정조 23년 · 목
政院啓言應敎韓用鐸特敎申飭之下謂有情勢無意承膺屢度催促終不入來事體萬萬未安請推考允之
정조 23년 · 강
掌令南惠寬避嫌賜批
정조 23년 · 목
避嫌略曰臣於月前忝叨諫職以湖西獄囚李存昌放釋之時言官之不爲爭難堂疏峻發論斥備至同時諸臺竝皆引避而臣則有自來情勢縮伏私次不敢隨衆詣臺聯陳自劾之義其在廉隅尙切愧恧今於見職豈可以時月之稍久晏然行公乎請命遞斥臣職批以勿辭亦勿退時
정조 23년 · 강
命湖西道臣更飭邪學人李存昌自悟而悟人
정조 23년 · 목
刑曹啓言忠淸監司李泰永移文內李存昌放歸本土之後舊習之悔懊渠類之覺悟與否詳細探察月一報來之意措辭行會於地方官天安郡矣該郡守牒呈內李存昌放還以後感祝朝家好生之德意亟圖方來自新之計策以爲今若僻處外村則未易見信願居邑底日用言行塗人耳目俾顯遷善之效而如有溺未自拔者則亦將誨而牖之期於同歸聖化云故卽令來接於官門近處而其居家事爲另行探察時加考詰則怳然革心更無餘蘊云向後探察之道另加申飭待報來逐朔枚移計料爲辭矣敎以李存昌之旣覺且悟明白無疑道牒邑報又若是其有據革面之外可知其革心比之崔必恭尤難矣而與其徒言之猶無實跡莫若自悟而悟人人與渠俱爲平人之爲人其人之一道更爲嚴飭該道
정조 23년 · 강
以李省淵爲宣傳官口傳初仕也
정조 23년 · 강
御營廳以前宣傳官李熙章處錢米顧助啓
정조 23년 · 목
該廳啓言依傳敎宣傳官李熙章處米三石錢三十兩各別顧助
정조 23년 · 강
命禁衛大將申大顯普賢峯往來時命召仍佩
정조 23년 · 목
政院啓言禁衛大將申大顯以普賢峯補土處看審事出去矣所佩命召及兼帶左捕將命召大將牌傳令牌來請還納何以爲之乎敎以仍佩往來
정조 23년 · 강
御春塘臺行宣薦內禁衛及額外內禁衛秋等試射
정조 23년 · 목
宣薦內禁衛閑良李齊年騎蒭二中比較小布三中直赴殿試出身李徵九額外內禁衛閑良具永錫竝騎蒭二中比較小布二中各內下弓矢一部賜給
정조 23년 · 강
命直赴李齊年待唱榜付職殿試日仍爲將鬼椎
정조 23년 · 목
敎曰今日秋等試射直赴李齊年卽嶺南別薦人待唱榜卽爲付職而大君之後孫自別殿試日仍爲將鬼椎事分付宣傳官廳
정조 23년 · 강
獻陵顯隆園幸行命以十九日爲之
정조 23년 · 목
禮曹啓言今秋展謁獻陵溫陵中定於何陵而以何間推擇乎敎以當詣獻陵展謁後親祭仍詣顯隆園亦如之以念前後擇吉以入而晝停所宿所入侍時稟定○禮曹判書徐龍輔啓言幸行日子以念前後推擇事命下矣令日官推擇則今八月十一日十九日俱吉云以何日定行乎敎以以十九日爲之
정조 23년 · 강
毓祥宮展拜命於陵幸後更稟
정조 23년 · 목
禮曹啓言毓祥宮展拜待生涼更稟事命下矣展拜吉日以何間推擇乎敎以陵幸後更稟
정조 23년 · 강
召見來待諸臣于便殿判敦寧鄭民始吏曹判書金文淳京畿監司徐鼎修兵曹判書李在學禮曹判書徐龍輔整理堂上徐有大李晩秀金祖淳
정조 23년 · 강
命幸行時太廟景慕宮告由以望祭兼行
정조 23년 · 목
禮曹判書徐龍輔啓言今此幸行時宗廟景慕宮告由請以望祭兼行從之
정조 23년 · 강
兵曹判書李在學以幸行時晝停宿所及隨駕軍兵稟定
정조 23년 · 목
在學啓言今此幸行時晝停宿所站當爲磨鍊矣果川晝停陵所行禮後宿所以何處磨鍊乎敎以出宮時果川晝停詣陵所行禮還至果川宿所翌日肆覲坪少駐華城宿所又翌日園所展謁還至華城宿所翌日還宮路程雖與當初磨鍊稍間必欲省弊而然道路修治知此意使之略略爲之又啓言再昨年章陵幸行時侍衛軍兵等一依園幸定例磨鍊挾輦軍比定例加二十名禁軍加五十人訓局步軍三哨馬兵二哨爲先廂壯勇營京鄕步軍十一哨隨駕而四哨除出爲後廂其餘則大將率領攔後侍衛而臨時待下敎與先廂大將互爲先後廂壯勇外使率左右列親軍衛別軍官八十人步軍五哨隨駕矣當依此磨鍊而今番則請壯勇營京鄕步軍十五哨馬軍二哨合十七哨壯勇外營親軍衛三番別軍官八十人步軍五部磨鍊從之又啓言再昨年陵幸時各營軍兵之園幸定例外加數者到鷗浦站皆落後而挾輦軍禁軍先廂馬步軍之加磨鍊者仍爲隨駕矣今亦依此磨鍊乎敎以馬兵則到肆覲站後解嚴添用於塘馬步軍則仍爲隨駕
정조 23년 · 강
命禁衛營留都御營廳留營御將率該營馬步軍禁營騎士訓局馬步餘軍分半輪日留陣每日交替時留都大臣主營擧行後形止狀聞
정조 23년 · 목
兵曹判書李在學啓言再昨年因下敎御營大將率訓局軍隨駕而今番則訓鍊大將當爲隨駕矣禁衛營則留都御營廳則留營乎從之敎以御將率該營馬步軍禁營騎士訓局馬步餘軍分半輪日留陣此是爲軍兵之特例每日交替時留都大臣主管擧行後形止隨卽狀聞
정조 23년 · 강
命禁衛大將申大顯別隨駕出還宮時津頭領軍
정조 23년 · 목
兵曹判書李在學啓言再昨年出宮時前排令訓局待令挾輦軍一百名禁軍一百人磨鍊而別隨駕大將率留都訓局步軍六哨馬軍二哨爲先後廂到江頭大將仍爲隨駕軍兵則中軍領付留都營矣今亦依此磨鍊乎從之敎以今番則禁將別隨駕而出還宮時津頭領軍
정조 23년 · 강
命部字內伏兵除之只設斥堠傳語軍只排立於部字內
정조 23년 · 목
兵曹判書李在學啓言再昨年部字內伏兵除之只設斥堠而傳語軍只排立於部字內外方斥堠伏兵則華城廣州府各隨地方擧行矣今亦依此擧行乎從之
정조 23년 · 강
命總戎使弘化門外留陣時以訓局餘軍二哨御營鄕軍一哨折半輪日使用
정조 23년 · 목
兵曹判書李在學啓言再昨年總戎廳率御營鄕軍三哨弘化門外留陣矣今亦依此磨鍊乎從之敎以今番則訓局餘軍二哨御營鄕軍一哨折半輪日使用
정조 23년 · 강
命隨駕各營馬步軍從便先詣鷺梁
정조 23년 · 목
兵曹判書李在學啓言再昨年隨駕各營馬步軍從便先詣鷺梁各其信地聚待矣今亦依此磨鍊乎從之
정조 23년 · 강
命隨駕外訓局馬步軍添付留都營
정조 23년 · 목
兵曹判書李在學啓言在前幸行時隨駕外訓局馬步軍添付留都營矣今亦依此磨鍊乎從之
정조 23년 · 강
命問安馬待令以司僕馬代用
정조 23년 · 목
兵曹判書李在學啓言每於陵幸時有問安馬待令之例而近年每因特敎代用司僕馬匹今番亦爲依此擧行乎從之敎以自當從便爲之矣
정조 23년 · 강
命內外使長安門外依例迎接
정조 23년 · 목
兵曹判書李在學啓言內外使長安門外迎接等節依例磨鍊乎從之
정조 23년 · 강
命舟橋迎接以小軍物擧行道路看審兵曹郞廳事知除之令畿營看審
정조 23년 · 목
兵曹判書李在學啓言再昨年陵幸時舟橋迎接以小軍物擧行道路看審兵曹郞廳事知除之令畿營看審以來矣今亦依此爲之乎從之
정조 23년 · 강
命各司隨駕官及盤纏等事依再昨年章陵幸行例擧行自京至果川宿所站用陵幸例果川以後用園幸例事申明嚴飭
정조 23년 · 목
定例堂上鄭民始等啓言今番陵幸兼行園幸事命下矣各司隨駕官及盤纏等事一依再昨年章陵幸行例擧行而自京至果川宿所站用陵幸例果川以後用園幸例擧行乎敎以申明嚴飭
정조 23년 · 강
命隨駕服色陪祭時服色留都百官至江頭落後事及工曹郞廳兼春秋兼進通禮院官員五員隨駕事竝依再昨年例爲之
정조 23년 · 목
定例堂上鄭民始等啓言今番幸行時隨駕服色陵所陪祭時服色及留都百官隨駕至江頭落後各守本司事依章陵幸行時例磨鍊事昨年已爲稟定矣今番依此磨鍊擧行乎從之又啓言再昨年章陵幸行時工曹郞廳以兼春秋兼進通禮院官員依園幸定例只五員隨駕矣今番亦依此擧行乎從之
정조 23년 · 강
命幸行時各站蒭豆自畿營及柴草稧分掌擧行留都所狀啓果川站以後從撥所馳啓各司及內外營軍兵盤纏自華城以後自外整理所上下果川宿所站至殿座燭行路燭都受於排設房
정조 23년 · 목
定例堂上鄭民始等啓言隨駕宣傳官四員內吹十九名依例加數磨鍊果川至各站蒭豆自畿營擧行而果川以後自肆覲站還至果川柴草稧擧行留都所狀啓依例出付留陣營擧行而果川站以後從撥所馳啓各司及內外營軍兵盤纏自華城以後自外整理所上下道路日傘事知兼行果川宿所站至殿座燭行路燭貢人勿爲待令都受於排設房竝依再昨年例爲之乎從之
정조 23년 · 강
命隨駕守僕及通禮院書員自畿營給馬從官以下自持飯鷺梁南邊燈燭出宮時排設房擧行還宮時畿營擧行
정조 23년 · 목
定例堂上鄭民始等啓言宗廟景慕宮香室守僕及通禮院書員依章陵幸行時例自畿營給馬從官以下自持飯鷺梁南邊燈燭出宮時排設房擧行而軍人兵曹待令還宮時畿營擧行依例爲之乎從之
정조 23년 · 강
命兵曹總府留都堂郞依園幸時例守宮漢城府堂郞隨駕禁府導駕置之
정조 23년 · 목
定例堂上鄭民始等啓言兵曹總府留都堂郞竝依園幸時例守宮漢城府堂郞隨駕禁府導駕依再昨年例置之乎從之
정조 23년 · 강
命各站下馬路臺除之
정조 23년 · 목
定例堂上鄭民始等啓言各站下馬路臺昨年有置之之敎今番何以爲之乎敎以除之
정조 23년 · 강
命傳語軍置之塘馬以訓局馬兵擧行
정조 23년 · 목
定例堂上鄭民始等啓言傳語軍置之塘馬以訓局馬兵擧行亦依再昨年例擧行乎從之
정조 23년 · 강
命隨駕官帶隸以陵幸例加數帶去者至果川宿所落後隨駕營招搖旗置之宿所禁火待令有廳軍官置之
정조 23년 · 목
定例堂上鄭民始等啓言隨駕官帶隸亦依再昨年例以陵幸例加數帶去至果川宿所落後招搖旗只隨駕營待令而龍虎營置之舟橋迎接以小軍物擧行亦依再昨年例爲之宿所禁火待令有廳軍官再昨年因下敎置之今番亦依此擧行乎從之敎以招搖旗亦置之
정조 23년 · 강
命今番還宮時燈燭使炬契待令
정조 23년 · 목
定例堂上鄭民始等啓言還宮時燈契燈燭當爲待令而燈燭竝爲分置於始興直路站果川則初不待令今番則使炬契待令之意請分付京畿監司處從之
정조 23년 · 강
陵所環衛該地方軍兵命以六哨磨鍊
정조 23년 · 목
定例堂上鄭民始等啓言昨年則陵所以宿所磨鍊故廣州束伍軍十哨環衛之意稟定矣該地方軍兵環衛自當依例爲之請依前哨數磨鍊使廣州留守率領環衛敎以六哨磨鍊
정조 23년 · 강
命鷗浦少駐軍兵饒氣債預爲分給
정조 23년 · 목
定例堂上鄭民始等啓言肆覲站少駐事命下矣再昨年鷗浦少駐時軍兵饒氣債預爲分給矣今番亦依此例爲之乎從之
정조 23년 · 강
命隨駕鄕軍待令於津頭
정조 23년 · 목
定例堂上鄭民始等啓言園幸時隨駕鄕軍例爲待令於津頭矣今番亦依此爲之乎從之
정조 23년 · 강
命壯勇前大將鄭民始兼察隨駕
정조 23년 · 목
兵曹判書李在學啓言壯勇使趙心泰身病未差勢難隨駕云矣敎以前大將鄭民始兼察兼佩隨駕牌招聽傳敎
정조 23년 · 강
命今番幸行時各道道臣境上出待置之
정조 23년 · 목
定例堂上鄭民始等啓言今番幸行時各道道臣境上出待何以爲之乎敎以置之
정조 23년 · 강
命舟橋排設以初六日始役
정조 23년 · 목
舟橋堂上金文淳啓言舟橋排設日子令日官推擇則今月初六日爲吉云請以此日始役從之
정조 23년 · 강
命幸行出宮時植炬至果川還宮時至金佛峴爲之
정조 23년 · 목
京畿監司徐鼎修啓言出還宮時植炬何以磨鍊乎敎以出宮時至果川爲之還宮時至金佛峴南邊爲之
정조 23년 · 강
命各務差使員及諸邑分辦依章陵幸行時例磨鍊陵所分辦從近年最少例爲之
정조 23년 · 목
京畿監司徐鼎修啓言各務差使員依章陵幸行時例磨鍊事昨年已有稟定矣今亦依此擧行乎從之又啓言諸邑分辦依章陵幸行時例爲之陵所分辦從近年最少例爲之事已有稟定矣今亦依此擧行乎從之
정조 23년 · 강
陵所站設布帳虎網命置之
정조 23년 · 목
京畿監司徐鼎修啓言陵所站旣不以宿所磨鍊設布帳虎網何以爲之乎敎以置之
정조 23년 · 강
命今番陵幸時各邑進排物膳勿爲封進
정조 23년 · 목
京畿監司徐鼎修啓言自前陵幸時各邑日下雉鮮例爲封進矣今番亦依例擧行乎敎以置之○司饔院啓言自前每當幸行經宿時各邑地方官進排御供物膳故本院提調郞廳先詣經宿所日下雉鮮及各司供上物種同爲監膳捧入乃是事例而中間省減雖出於除弊之聖意年前旣以草記後行會畿營之意有所稟定則今此幸行時請各邑進排依例知委監膳提調先期進詣敎以置之
정조 23년 · 강
命判府事沈煥之留都
정조 23년 · 목
政院以何大臣留都啓稟有是命
정조 23년 · 강
以金載瓉爲守宮大將李邦一爲舟師大將
정조 23년 · 강
命幸行時弘化門外總戎廳留陣令中軍代領
정조 23년 · 목
兵曹啓言今此陵幸時總戎使弘化門外留陣事命下而總戎使李邦一以舟師大將出還宮時當前期出去矣其間無領率之人在前如此之時有他大將或中軍代領之例今番則何以爲之乎敎以令中軍代領而八十老將何以巡墻每日經夜乎雖於大將入來之後仍留依近年該營老帥時例事令宣傳官臨時以信箭分付
정조 23년 · 강
飭普賢峯補土處看審修築之節
정조 23년 · 목
總戎廳啓言臣邦一與濬川堂上金載瓉申大顯同往普賢峯巡審都城主脈補土所則自北曲城九蹲峯至兄弟峯下岡脊緊重處姑不頹傷而支麓砂脚纔經潦水間有沙流處不至大段請依節目待明春看審後修築允之敎以來月更遣本營中軍及濬川都廳看之後草記此後若或泛忽當卽修補而不卽修補當該總帥施以制書有違之律事載之備局謄錄
정조 23년 · 강
護軍李基讓疏辭新資賜例批
정조 23년 · 강
行次對及藥院入診于誠正閣都提調李秉模提調金文淳副提調李冕膺
정조 23년 · 목
敎曰左相旣入來後日次次對今日爲之○因藥院請診啓辭批以次對旣命進定待來會同爲詣閣
정조 23년 · 강
命黃海監司曺允大罷職令該府拿問
정조 23년 · 목
左議政李秉模啓言今聞禁堂以白翎前僉使申光輅議處事有所仰達而凡係島配安置之類雖尋常干連其所檢飭固當十分嚴謹況此罪人胤錫以逆坦逆壎之侄間又逮鞫特蒙先朝曠蕩之恩只以緣坐移配則關係何等至重而其子所告因釣出往仍致渰死屍體浮出而日暮未及拯得云者藉使實狀如此其爲驚駭已無可言證參盤覈之道搜拯檢驗之節尤不容一刻小緩而前後狀辭極其泛忽便同循例不可但以疏率論該僉使該府自當照法嚴繩該道臣不可以遞易之難有所寬恕請黃海監司曺允大爲先罷職令該府拿問嚴處從之
정조 23년 · 강
命江界府使李健秀限蘇弊間勿爲差代令道臣每於臘等考績時別具狀本啓聞
정조 23년 · 목
左議政李秉模啓言此平安監司韓用龜狀啓也因江界詢瘼諸條覆啓行會枚擧江界府使李健秀牒呈以爲每年給倭例貿蔘向在辛亥分數移劃於倭譯而蔘種漸稀採取絶罕故斂價貿充元價外添徵少不下六七千兩年年如此民無支保之勢例貿蔘十五斤中以五斤之數依辛亥例付之倭譯給價貿納則足爲江民息肩之道而辛亥添價每兩爲六十八兩則今此五斤添價當爲五千四百四十八兩會付耗條一千四百石特命區劃則庶可有措處之道還弊則一自貿蔘分定之後昔者千戶今焉百家目下還穀竝會內外應留爲七千六百石零當分爲四萬五千四百石零則每戶多者折米十餘包少不下六七包民何以支吾乎本府留庫條中加分一萬石乃是把糧給代條一千石取耗之敎自今爲始留置於本府每年一千石式元還中劃出上下於把糧則萬石之還自可減分千石之穀逐年取用則元總亦必漸減一萬石加分條酌量移排於淸南穀少民多邑留庫條中依此數分糶取耗添錄會案歲以爲常該府穀多之弊不欺祛而自祛竝請令廟堂稟處虛結事今此千結云者旣無區別執總之事結數多寡姑難的知從實踏驗隨起收稅然後可無白地冤徵之弊防軍事頉其採役專責防守者固是得宜而沿江列把設始之法本自嚴重革罷當否亦難輕議慈城開闢事則今若依請曲施連年許闢則已墾之土隨闢隨陳還集之戶乍入乍散貽害蔘場有違邊制更加十分詳察追後登聞爲辭矣例貿蔘之辛亥變通卽朝家曠絶之恩爲江民再生之秋其時府使旣以蔘無闕封之慮戶有日增之效登聞朝廷而其間不過爲八九年今所說弊少無異於辛亥以前詢瘼諸條仰對之該校卽又辛亥變通時任使之首鄕也審如是也則其時蔘無闕封之慮戶有日增之効云者未免矛盾如或後來之官不能善遵前人之政以至於此則在朝家綜名核實之道竝施重典在所不已今若不究委折又於十五斤蔘中欲減五斤則不出多年必全減而後已以四五百里蔘場五斤加減有何損益乎此則決難聽施還穀減分事淸南諸邑如可移排此數而民不爲病則依狀請施行虛結之弊旣云踏驗釐正釐正形止使之報來防守軍惟在該府隨時制置之如何至於慈城加闢事前以置之已爲覆啓姑無可論而竊觀該府事勢民之去留係於役之苦歇役之苦歇係於蔘之豐嗇今若嚴護蔘場以絶潛採之路合力慈城以開互資之需則奚但三數十斤之優可辦出哉爲今之計莫如久任責成於該府使俾告厥功如有不効明正不職之罪然後事有擔着民可奠安諸般弊瘼自當不期祛而自祛請以此分付從之敎以諸條弊端惟在該倅之擧職與否該倅之果然擧職觀於近日奉公未知其可合而久當有益知其擧職與不擧職之實績爲先限蘇弊間勿爲差代蔘盛土闢戶增糴均役蠲界定等修擧形止令道臣每於臘等考績別具狀本後錄論理條聞事分付
정조 23년 · 강
推副校理南履翼修撰曺允遂
정조 23년 · 목
承旨鄭尙愚啓言賓對時上番玉堂之隨入卽是格例而今日賓對副校理南履翼旣在直中謂有身病不爲登筵事甚未安推考修撰曺允遂以下番替當入侍亦違格例請一體推考從之
정조 23년 · 강
命陵幸時軍兵磨鍊擧條取其可合頒布者出朝報
정조 23년 · 목
承旨鄭尙愚啓言諸臣擧條若於一張啓下則出頒朝紙之時例不得抄刪而昨日來待諸臣入侍擧條中如軍兵磨鍊等事在前亦有不出朝紙者請今亦只取其可合頒布者出朝報從之
정조 23년 · 강
明陵弘陵陵官命竝他司中相換
정조 23년 · 강
遞校理張至冕閔命爀
정조 23년 · 목
敎曰玉堂番次苟簡云未肅拜玉堂許遞今日政差出待下批牌招入直
정조 23년 · 강
京畿監司徐鼎修以驪州牧使李潤慶罷黜馳啓
정조 23년 · 목
該監司狀啓以爲驪州牧使李潤慶爲其省墓求醫往春川而所佩兵符直爲齎送于兼官云該牧使之初不請由直爲送符發行事未前有李潤慶爲先罷黜其罪狀請令攸司稟處
정조 23년 · 목
以徐有聞李垿爲校理金銑爲副修撰洪良浩爲分內局提調朴基正爲黃海監司申獻朝爲驪州牧使韓用鐸爲北評事
정조 23년 · 강
命北評事韓用鐸仍任應敎
정조 23년 · 목
敎曰玉堂番次苟簡北評事韓用鐸仍任仍爲入直上番聞有實病使之出去
정조 23년 · 강
命碧潼前郡守尹守默罷職朴應浩照法嚴勘李宅永分揀平安監司韓用龜推考
정조 23년 · 목
平安監司韓用龜狀啓以因義禁府關知委於碧潼郡甲寅二月多石下來時不檢擧郡守使之指名査報卽接郡守李旭祥牒呈內多石之同生娚李潤采捉來詳査其委折則所供以爲渠妹多石甲寅二月率石哥女二口自京下來乙卯三月石女二口留置本郡多石還爲上京經過一年之後丙辰三月下來仍爲奠居多石之甲寅下來爲營居接之計乙卯上京爲其夫闋服之事丙辰下來仍爲居生前日査問時以丙辰三月下來之由指的現告者只擧永還年條云多石之初次下來果在於甲寅而其時郡守則朴應浩再次下來亦在於丙辰而其時郡守則果是李宅永而前郡守尹守默査報時以丙辰在任李宅永現告云多石之下來在於甲寅二月而其時不檢擧守令果是朴應浩而當初査報時前郡守尹守默不能詳査以李宅永誤爲報來致有此更査之擧其矇然不審之失在所難免請尹守默罪狀令攸司稟處敎以尹守默錯報之罪駭然甚矣罷職朴應浩所當自現至今佯若不知然者本律之外兼有不以實之罪拿問照法嚴勘兩犯李宅永卽爲分揀當該道臣亦爲推考
정조 23년 · 강
配時囚徐潤載于端川府禁錮三年
정조 23년 · 목
義禁府啓言因時囚徐潤載原情判付行會本道矣觀此黃海監司曺允大査啓則以爲臺疏論列中支勅之貽害平民簽丁之擾及緣畝委折逐條盤問而諸囚供招一辭曼患支勅物種則稱以給價貿用初無民間收斂軍伍査括則謂因飭令之至嚴只擧物故代頉故多般盤詰取考其所納踏印文蹟則支勅都下記中各樣物種給價貿取而元勅需不足之數以勅需會外錢推移補用者果不無可據軍伍査正成冊中物故塡代爲三十七名雜頉充定爲三十九名則其因物故代頉之朝令竝與雜頉而混同塡充之狀可以推知支勅時石灰之馱價不給私馬之等待多日俱極可駭馱價則卽爲磨鍊出給之意該府使朴宗和處今方發關分付簽丁時不遵朝令而物故之外竝擧雜頉拖至四月推捉農民者尤極無狀由前由後其貽害平民擾及緣畝之罪焉可逭乎平山前府使徐潤載罪狀請令攸司稟處今番支勅時飭敎寔出軫弊之盛意而身爲守令全不動念石灰則卜定境內不給馱價私馬則混同推捉等待多日其橫侵貽弊之罪已極無狀春初朝令乃是物故軍伍之塡代而竝擧雜頉拖至東作之方殷以致農民之失時臺疏道査旣若是丁寧則囚供之游辭漫漶不以實對之狀萬萬痛駭請以此照律敎以支勅時犯科比之簽丁時所爲猶有輕重之別其時下敎果何如則其時爲海西守令者不有其時飭敎不可但以無狀言爲先定配仍施禁錮之律以爲未現發者之戒○該府以徐潤載端川府定配禁錮年限以幾年磨鍊啓稟敎以禁錮則三年
정조 23년 · 강
命時囚徐鐸修附過放送
정조 23년 · 목
義禁府啓言南部都事徐鐸修原情以爲日前雩祀壇位版奉詣時道路修治之節豈不欲盡心擧行而渠愚迷湔劣不能檢飭山路之險未盡剗除風落之木不及移置萬死無惜云請刑推得情敎以後勿若是之意嚴飭附過放送
정조 23년 · 강
命延東標事令秋曹論理草記
정조 23년 · 목
先是刑曹以李存昌及延東標事問議大臣回啓至是敎以李存昌事已有處分延東標事諸大臣獻議皆參差卿等指一論理草記
정조 23년 · 강
刑曹以罪人李昌麟等更加究覈啓命戶曹判書趙鎭寬越俸一等昌麟等加刑得情
정조 23년 · 목
該曹啓言罪人李昌麟等究竟成案事命下矣李昌麟金處信更加嚴覈究詰則昌麟招內以爲啓單草成出時只以內入樣瞞告而已下敎二字初不提告忽地變招與該曹移文大相不同故更考臣曹移來後供招則啓單草成出時果稱內入而傳敎下敎等語無所納招在該曹時以僞傳下敎旣已承款而移臣曹後變辭漫漶者尤極狡惡金處信則本以老奸敢生濫慾有此內入樣設計而渠亦無辭自服則不得不以兩犯懸錄旣爲兩犯之後宜以兩漢所同犯之罪書於籤紙故籤紙則以僞稱內入謀竊公貨懸錄而旣稱內入則其爲極罪與僞傳下敎毫無加減昌麟則兩曹變招處信則自初抵賴獄老生奸死中求生者萬萬兇獰請竝更加嚴刑取服敎以籤紙今旣歸一當律無論何如蔽一言曰疑如舊設有百處信若無該曹一張手決則百處信之外雖更有萬昌麟計何以行而奸尤敢售乎惜乎判堂之在其時新叨未諳不惟不能防僞於未然乃反泛看漫應致有此處信之造謀昌麟之瞞告此所以久留此案不肯立決者雖問備薄勘先施於該堂然後判此案國體可以稍正當該堂上爲先施以越俸一等之典而近見重臣之小心守法未嘗知而作非事豈可輕遞重任乎且況特敎處分之下豈敢引義乎以此嚴飭在囚兩漢之孰魁孰從猶不分明更加嚴刑期於得情
정조 23년 · 강
命秋曹囚李命溫嚴刑放送李命良更爲捉來嚴訊取服
정조 23년 · 목
刑曹啓言罪人李命溫非但車福伊臨死之言專指命溫律文中兩人共毆下手重者爲正犯於是乎命溫爲元犯矣成獄償命無容更議而考之文案想其光景不無可疑者大抵此獄殺死根因專由於腎囊傷處而初覆檢案初無顖門之發紅此已不合於無冤錄囊莖被踢之符驗一踢腎岸之說命溫納供而參看之金漢得等亦以一踢丁寧立證則屍親之三築四築云云足驗其初無的見次數多少惟意層加且以傷處言之屍親初以腎岸及腰脇發告而及其檢驗也腎岸如常腰脇無故而傷處始現於脊背與腎囊以此之故車福伊之母乃以其子生時必也誤認納招殺獄傷損之指的發告何等審愼而前後之招大段差錯此豈成說乎且以伊時鬪鬨之狀默想細繹則命良與福伊互執其髻扶抱翻轉眉角已破骨露血出則憤頭足尖何處之不踢何踢之不傷乎此所以命良招中渠自足搗腎岸之語而俱是命溫未及出來前事也設使命溫繼以一踢一踢一也其所致命安知不由於命良而必由於命溫乎況福伊生時以爲額破血流兩眼昏暗自沛於地上以昏暗之眼雖自以爲受踢於命溫亦安知非誤認乎又況命溫聽言觀貌顯有爲其弟惻怛自當之意命良招則向屍親吾豈打傷乎吾兄之打似然矣卽此一事命良之隱然歸之於其兄者萬萬絶悖有關倫理命良已被輕勘命溫尙在元犯非但獄體之倒置其在敦風礪俗之道當以命良更定元犯殺獄元犯之移易事體重大請上裁敎以曾亦屢詢於卿等者命溫甚矜矣嚴刑放送命良更爲捉來嚴訊取服而如有替身爭死之發於面貌言辭間者以其目所親者具由論理議處
정조 23년 · 강
命富平囚金召史飭道臣捧遲晩招具格啓聞覆檢三檢官等發緘取招永平李召史令地方官表其閭正犯崔厚氏訊推卽捧輸款招果川囚金錫疇嚴刑取服
정조 23년 · 강
命尙州囚丁得嚴刑輸款
정조 23년 · 목
慶尙監司申耆錄啓罪人獄案別單尙州囚私奴丁得毆打僧有曄翌日致死事初檢官尙州牧使李素檢狀實因以被打致死懸錄正犯以丁得懸錄覆檢官比安縣監鄭時養檢狀實因以被打致死懸錄屍親金聖祿招辭以爲渠弟僧有曄一日曛暮時自洛東場市歸來滿身苦痛故問其痛處則但曰明日自當知之云心甚怪訝矣翌日丁得與其弟三伊果爲來到言于渠弟曰山僧之酗酒已極可駭而俗人之冠網又爲裂破如此僧習今始初見冠價準數徵給云則有曄答曰吾被打傷處若是大段吾若回甦則彼此冠價互相徵給仍言于渠曰吾昨日被打於丁得遍身受傷吾死之後卽爲復讎云渠始知其被打覩之則渾身肐肘膝脛肚腹及後肋傷痕狼籍仍爲致命云看證千順太招辭以爲洛東場市日渠觀市回路自後巖津登船渡江而丁得兄弟及有曄僧同入船中及其下船之後丁得以有曄同在一船初不作禮僧習可痛罵不絶口及到松峴酒幕之前有曄自語曰彼不過申座首之奴子也慢侮山僧一至於此誠爲可笑丁得聞此說大發怒氣撞着有曄方張毆打之際其弟三伊躡後繼到丁得挺身當頭手毆足踢無所不至又以所持衡木亂打三伊從傍助勢左右築磕路上行人同力救解以免卽地殺死云正犯丁得招辭以爲觀市回還之路有曄同在一船飮酒泥醉慢而無禮故渠來到松峴路上警戒詰責則有曄不知自反直犯渠裂破笠子心甚憤惋方欲相詰則左右諸人一齊挽解故卽爲歸家初無犯手之事順太之立證萬萬孟浪云正犯丁得看證千順太等面質招辭順太向丁得曰裸衣先到捽曳毆踢者非汝乎揮以衡木左右撞打者非汝乎汝肆發怒氣犯手有曄故吾多般挽解甚至於抱汝仆地者三次而汝勇往不顧愈肆悍毒以石塊假作打頭之狀故吾不能抵當而不爲蹲退乎汝安敢發明此獄則山僧之不拜事或无妄私賤之斥呼何足深怒而兇口猝發憤氣轉激排却群挽挺身當前始也撞踢終焉亂打推以事理想其光景則丁得素挾上典之勢而其弟助惡僧漢自有屈人底意而力且單孤以一箇弱僧不能當豪橫之兩漢明矣當其下手之時有何顧惜之心而紫黯堅硬痕著必死經宿殞命無異當下獄情到此無所疑晦敢以死中求生之計做出昏夜顚仆之語漫漶納招一直抵賴者尤極兇獰請丁得嚴加訊推期於輸款○刑曹啓言此獄則實因明的詞證俱備成獄償命更無可疑大抵丁得鄕班之豪奴也橫行里閭蔑視山僧卽渠平日伎倆耳後巖津下船之時惹起爭端松峴路破笠之際斗發怒氣其兄犯手其弟助勢拳踢交加痕損狼籍翌朝致命便是當下推尋冠價出於偵探之意逃避隣境莫掩恐例之跡此獄元犯非渠伊誰而敢以死中求生之計做出昏夜顚仆之說一直抵賴終不直陳者萬萬兇獰請丁得各別嚴刑輸款敎以依道狀曹啓施行
정조 23년 · 목
景慕宮秋享在再明也
정조 23년 · 강
命以明日詣景慕宮展拜仍行秋享省牲器
정조 23년 · 목
敎曰明日當詣景慕宮展拜仍行秋享大祭省牲省器出還宮由逌瞻門該房知悉
정조 23년 · 강
以李冕膺爲兵曹參判前望也
정조 23년 · 강
罷吏曹參議尹光普職以李翊模代之前望也
정조 23년 · 강
遞承旨洪義浩金羲淳以閔台爀沈象奎李東稷爲承旨尋遞東稷以崔獻重代之尋罷獻重以金達淳李益運代之仍命達淳敍用竝前望也
정조 23년 · 목
東稷未肅拜命許遞前望單子入之○獻重違召例罷也○政院以達淳方在罷散中啓稟有是命
정조 23년 · 강
宣傳官鄭周誠以陵幸時御路冒耕處形止摘奸書啓命畿伯田夫給代穀物倍數備待待宣傳官下去分給輦路依書啓修治役民量給其費
정조 23년 · 목
周誠書啓以爲臣敬奉聖敎馳往果川廣州地以下敎內辭意曉諭於田夫民人等處御路犯耕形止詳細摘奸則或有犯耕處間有半耕處足可從便作路至於全耕處則勢難變通計給禾利後依前作路恐合事宜故全耕人等後錄書入趙婢者斤禮奴三奉田穀物方張結顆姑未成熟此則仍置而其右邊莎草場逶迤百餘步從川邊多空虛可以新作大路而最末稷田內一升落只不得不割入作路比之二百餘步全光貽損大有勝焉以此新作御路別爲修治事甚便好廣州則全耕處數旣不多該地方官給禾利治道故不爲論列○果川胡坪鄭俊伊田長九十四步豆太木麥合二斗落只全成才田長四十一步木麥一升粟一合落只和樂洞孫卜同等田長二百七十二步豆太及各穀三斗二升落只敎曰此書啓一通後錄下送畿伯處三處給代穀物本色與代給間倍數備待待宣傳官下去與地方官眼同分給未熟先穫之類亦爲眼同給代擧行形止報來後使之狀聞輦路從便作路亦依書啓修治事分付今番役民量給其費事一體分付
정조 23년 · 강
命宰臣林濟遠弔祭依在京例爲之
정조 23년 · 목
敎曰宰臣林濟遠之錦營遞任後尙未見之今云卒逝其才可惜弔祭該曹已爲啓下而依在京例卽爲事分付
정조 23년 · 강
以李壽彬爲三陟府使口傳也
정조 23년 · 목
敎曰海弊釐正之時不可一刻曠官三陟府使之代令該曹口傳差出待下批明日辭朝
정조 23년 · 강
命時囚申光輅罪狀嚴飭該道臣更加究覈狀聞後議處朴應浩亦爲議處
정조 23년 · 목
義禁府啓言申光輅罪人胤錫旣是逆坦之姪亦嘗就拿於鞫獄者則其所關係何等嚴重而初不管束任其出入已失防守之道屍身之尙未拯出如法檢驗云者尤萬萬駭然胤錫之當初渰死旣無參看多日搜拯未見形跡則雖曰釣竿之掛在巖角屍身之浮出洋中不足爲準信之眞案其在嚴邦憲杜後弊之道不可尋常處之請嚴飭道臣更加究覈得其渰死之的實證招之明白卽爲狀聞後議處允之又啓言碧潼前郡守朴應浩原情以爲渠待罪本郡之時多石以四十年前已贖之婢其所去來雖不關由於本官甲寅春下來本郡翌年乙卯還爲上京果爲得聞而石女率來委折全然不知未卽檢擧已是溺職之罪且況渠以其時該倅向於現告錯報之後亦未卽首實俟勘此尤萬死難贖云所當請刑曾經宣傳官請議處允之
정조 23년 · 강
詣景慕宮展拜行秋享省牲器仍行肄儀
정조 23년 · 목
具翼善冠袞龍袍乘輿出永淸門明政門弘化門入逌瞻門至宮門外降輿入宮門詣版位行禮陞詣宮內奉審還入齋室改具遠遊冠絳紗袍詣省器位省器詣省牲位省牲還入齋室改具翼善冠袞龍袍行肄儀訖還入齋室少頃乘輿出逌瞻門入弘化門明政門永淸門還內
정조 23년 · 강
召見景慕宮提調李時秀藥院提調李秉模舟橋堂上金文淳直提學李晩秀于齋室
정조 23년 · 목
承旨李益運啓言親臨省牲器時諸享官當着朝服而堂上執禮申絢以黑團領參班事甚未安請推考從之
정조 23년 · 강
遞大司憲宋煥箕執義李龜雲大司諫尹長烈司諫鄭景祚
정조 23년 · 목
吏曹判書金文淳啓言今此幸行時隨駕官單子因諫院之時無行公人員無以修整以入故敢達矣敎以在外未肅拜疏批未下兩司長官及亞長許遞今日政差出待下批牌招使之推移進去
정조 23년 · 강
命付籤玉堂分揀前應敎嚴耆校理洪秀晩副校理朴宗京修撰申絢洪樂安
정조 23년 · 목
先是應敎嚴耆等以李周爀永宗僉使相換事陳箚命耆等竝付籤至是有是命
정조 23년 · 강
遞校理李垿副校理金近淳副修撰金銑
정조 23년 · 목
敎曰玉堂中時帶閣職人及未肅拜在外人員竝許遞
정조 23년 · 목
以閔台爀爲吏曹參判權裕爲大司憲李集斗爲大司諫朴崙壽爲執義李萬榮爲司諫權心彦爲正言朴宗京爲副校理安策爲副修撰朴載淳爲同義禁宋煥箕爲祭酒
정조 23년 · 강
遞同義禁李漢豊以李基讓代之前望也
정조 23년 · 목
敎曰御將兼帶金吾之任許遞前望單子入之
정조 23년 · 강
命交泰門修改初九日爲之
정조 23년 · 목
戶曹以交泰門修改吉日令日官推擇則八月初六日初十日二十二日辰時俱吉何日擧行啓稟有是命
정조 23년 · 강
命來十一日輪對爲之
정조 23년 · 강
命象山府神德王后私第舊基碑面海伯赴任時陪往始刻日子令內閣擇吉草記閣役追後擇吉
정조 23년 · 목
敎曰象山府神德王后私第舊基碑閣工役將始碑面則海伯仍爲陪往而當於今日親書再明日傳于道伯碑陰記則大提學洪良浩書進前面草圖書篆字直提學李晩秀書進陰記草圖書原任直閣金祖淳書進而再明日陪進時盛于龍亭至郊外傳于道臣事分付始刻日子令內閣擇吉草記閣役定坐向後追後擇吉事亦爲分付
정조 23년 · 강
命黃海監司朴基正當日辭朝陽川縣令鄭軾一司除署經下送仍以守令未署經者隨卽提飭事飭諭廟堂
정조 23년 · 목
敎曰以海西之數遞與支勅民邑受困若非關係至重何可作窠乎旣差代之後不可一刻曠務海伯使之當日辭朝今聞陽川縣令以一司未署經尙未辭朝云邑雖小亦有百里之責跨朔癏曠豈成說乎在前則大臣自下察飭又或筵奏出擧條而左右相昨與三昨皆登筵何無一言乎該倅一司除署經下送此後須卽提飭以除一分酬應之煩事言于廟堂
정조 23년 · 강
禁推執義朴崙壽仍飭堂下之三司無端違牌之弊
정조 23년 · 목
崙壽違召政院捧入罷職傳旨敎曰堂下三司無端違牌之非古例筵敎屢及之況以去夜差祭之人今朝不爲膺召駭然甚矣爲先禁推此後申加嚴飭
정조 23년 · 강
以李集斗爲承旨前望也